Min mand og jeg bestilte en vaskemaskine og en tørretumbler på Elgigantens hjemmeside den 30/6, hvor vi får at vide, at varerne først kan leveres den 8/7. Vi får afmonteret og bortskaffet vores vaskemaskine og tørretumbler herhjemme og planlægger en fridag. 
Den 7/6 får vi besked om, at de desværre ikke kan levere tørretumbleren den aftale dato, men dagen efter den 9/7. Vi vælger så at få begge varer leveret denne dato og omrokeret min mands fridag, så han ikke skal tage fri begge dage. 
I dag får vi så et opkald, at det heller ikke kan lade sig gøre at levere den 9/7! Det vil først kunne lade sig gøre den 16/7! Da vi ikke kan være hjemme hele dagen og afvente varerne kommer, spørger vi om de i det mindste ikke kan give et mere præcist leveringstidspunkt end det normale kl. 8-17. Dette kan så heller ikke lade sig gøre og i stedet aftales levering den 18/7. 
Når nu de hele tiden laver om i leveringstidspunktet ville det som det mindste være i orden, at vise lidt fleksibilitet fra deres side. Derudover er det jo også problematisk for os, at skulle undvære både vaske- og tørremaskine i så mange dage. Vi har netop fået en baby og har derfor behov for at vaske meget, hvilket også er grunden til købet af de nye maskiner. 
Selvom ændringen muligvis skyldes lang leveringstid fra producentens side, bør Elgiganten ikke skrive et leveringstidspunkt, da man jo ikke kan gå ud fra det. Jeg kan også se på andre anmeldelser herinde, at det også er sket for andre. Så det må være et kendt problem. 
Nu krydser vi fingre for, at begge varer kommer den 18/7 og at de ikke laver om i leveringen endnu engang!

Update 19/7:
Vi fik heldigvis både leveret vaske- og tørremaskinen, som Elgiganten havde lovet den 18/7. Vi er glade og lettede! MEN det varer kort, for da vi i dag først pakker tørremaskinen ud, kan vi se, at den har fået en ordentlig ridse på fronten. ØV! Da vi dernæst pakker vaskemaskinen ud, kan vi se, at den har fået en kæmpe bule i siden! Det vil sige, at vi faktisk ikke kan installere nogle af maskinerne. Nu er vi nødsaget til at vente på, at Elgiganten afhenter maskinerne samt leverer nogle nye. Jeg bliver nød til at sige, at det simpelthen er for dårligt og utilfredsstillende! Nu har vi levet uden vaske- og tørremaskine i så lang tid. Vi kan ikke blive ved med at vente...  Og det er efterhånden ved at være kritisk for os ikke at kunne vaske. Helt igennem en meget skuffende oplevelse at handle hos Elgiganten!

Update 23/7:
Vi har omsider fået vores vaskemaskine. Elgiganten ringer så igen og fortæller at de ikke kan levere vores tørremaskine i morgen fredag, men først tirsdag 28/7. Det er simpelthen utroligt, og tålmodigheden er sluppet op! Vi sidder i saksen og er nød til at vente på maskinen, da vi virkelig mangler den. Nu har vi undværet maskinen i mange uger, hvor den skulle være leveret. Jeg tror ikke engang på, at maskinen kommer på tirsdag, men jeg er nødsaget til at håbe! Elgiganten er ikke engang villige til at gøre noget ekstra for at få den leveret hurtigt eller villige til at give en form som kompensation. Det eneste de er villige til er at ophæve handlen. Men nu har vi jo ventet så længe og har brug for en maskine NU! Ringere service findes simpelthen ikke og jeg kan kun fraråde at handle hos Elgiganten, hvis det indbefatter en levering.